ما يمكنش نكذب ونقول أن ما تنشره وسائل الإعلام الجزائرية، هذه الأيام، عن الملك محمد السادس، لا يستفزني. 
بالعكس. منشوراتهم مثيرة للاستفزاز. 
وأكثر من ذلك، هي مثيرة للقرف. 
كيجيبو الردّان بقوة الحقد الممزوج بالغباء. 
قمة ديال قلة الحيا، وقمة ديال قلة الترابي، وقمة قلة الأصل.
ولكن علاش هي مثيرة للاستفزاز وللقرف؟ 
ماشي حيث كتقيس البلاد وملك البلاد. أبدااا. 
هناك سبب واحد. 
السبب هو أن نظام (رْباعة) مدِّيتي ليه يديك مرارا وتكرارا، وتكلمتي عليه وعلى شعبو، ومعاه ومع شعبو، بقمة الأخلاق والترابي ديال الدار الكبيرة، ماشي من باب الضعف، ولا من باب أنك محتاج ليه، ولا من باب أنك خايف منو، وإنما من باب أنك  ولد الناس، وولد الدار الكبيرة. 
ولكن مع من؟؟ مع رْباعة ديال قلال الأصل، اللي ما كيفرّقوش بين الخصومات بين الدول، وحتى بين الأنظمة، وبين أساليب العرَّافات. 
الجزائر، أو ما تبقَّى منها، اللي عقّدها المغرب، وعقّدها ملك المغرب، بأخلاقه وأنفَتِه وكبريائه، وعقداتها النفس الحارَّة ديالو على بلادو ومصالح ومستقبل بلادو بدون شعبوية ولا كلام زنقاوي ديال الحجر وضريب الكاس بحال تبُّون وكابرانو الكبير شنگريحة، فشلت في كل شيء، وباش تبرر الفشل ديالها خاصها توجّه الأنظار للمغرب وملك المغرب، بالمغالطات والكذب وتاحراميّات، وقلة الحيا. 
ملك المغرب عظيم، وسيظل عظيما، بما أنجز لبلاده، ولشعبه. 
تبُّون وشنگريحة ومن يسير على دريهما، عندي لكم جملة وحدة كان يقولها لانسپيكتور الطاهر: روحو تملّحو. 
أنتم (شبه) دولة مريضة، ومرضها مستحيل أن يُشفى. الملك محمد السادس مرّضكم غير بالصواب لأنه أصيل ولد الأصل. ودواكم عندو. ولن يبخل عليكم. أيها المرضى.

بقلم رضوان الرمضاني
Ridouane Erramdani